Harritslevgård
Harritslevgård er en hovedgård på Fyn umiddelbart syd for Bogense.
Gården nævnes 1231 som krongods. Den høje hovedbygning med svungne gavle, et vinkelformet stenhus i tre etager med trappetårn, er opført 1606, men senere ombygget. Det samtidige porthus er muligvis tegnet af Domenicus Badiaz, de lave længer i nord og syd er opført omkring 1850.
Harritslevgård blev i 1829 købt af grevskabet Gyldensteen og blev indlemmet i grevskabet. Gården blev i mange år drevet af en forpagter. De 153 hektar jord med avlsbygninger drives nu som en del af Gyldensteen.
Hovedbygningen, som stort set havde stået tom siden 1829, blev med den tilhørende park på 3,4 hektar i 1963 solgt til antikvitetshandler Frank Nicolajsen. De følgende år blev hovedbygningen restaureret. I 1985 købte familien Schimko slottet. Restaurering af slottet og køb af passende møbler fortsatte, og slottet står i dag med de sammenbragte møbler som en velbevaret renæssancegård.
Harritslevgård slot drives nu med udlejning af værelser til turister.